‘পার্চড’ ছবিটি নিয়ে ইতিমধ্যেই কৌতূহল তৈরি হয়েছে দর্শকদের মধ্যে। প্রথমত, এটি একটি ‘উইমেন’ মুভি। সমাজে নারীর অবস্থান, তার জীবনযুদ্ধ, সুস্থ-সুন্দর জীবনের আকাঙ্ক্ষা, বঞ্চনা, নিপীড়ন— সমস্ত রকম উপাদানই মজুত এই ছবিতে। দেশে হোক বা বিদেশে, এই ধরনের বিষয়বস্তুর উপর ভিত্তি করে নির্মিত ছবির শেষ নেই। তবু নতুন ছবি মানেই নতুন একটি গল্প, নতুন অভিনেত্রী এবং ‘কী হয়’ সেই নিয়ে একটা কৌতূহল। 
অজয় দেবগণ প্রযোজিত এই ছবিতে মূল চরিত্রে অভিনয় করেছেন তন্নিষ্ঠা চট্টোপাধ্যায়, রাধিকা আপ্তে, সুরভিন চাওলা, সায়নী গুপ্তা, আদিল হুসেন এবং বাংলার তরুণ অভিনেতা ঋদ্ধি সেন। মূলধারার বাংলা ছবির দর্শক কৌশিক সেনের ছেলে ঋদ্ধিকে ‘ওপেন টি বায়োস্কোপ’ বা ‘চিরদিনই তুমি যে আমার’ থেকে চিনলেও ঋদ্ধি তার আগেই সমালোচকদের প্রশংসা পেয়েছেন ‘চিলড্রেন অফ ওয়ার’ ছবির জন্য। তা ছাড়া একেবারেই শৈশব থেকেই তিনি মঞ্চ অভিনেতা। কিন্তু ‘পার্চড’ অবশ্যই ঋদ্ধির কেরিয়ারে একটি গুরুত্বপূর্ণ সংযোজন, কারণ ছবিটি ইতিমধ্যেই প্রশংসিত হয়েছে একাধিক আন্তর্জাতিক ফিল্মোৎসবে। 

‘পার্চড’ সব দিক থেকেই একটি আন্তর্জাতিক ছবি, কারণ প্রথমত ছবির ইউনিটে রয়েছেন হলিউডের বিখ্যাত চিত্রগ্রাহক রাসেল কার্পেন্টার এবং এডিটর কেভিন টেন্ট। দু’জনেই  অস্কারের জন্য একাধিকবার নমিনেশন পেয়েছেন। এছাড়া তন্নিষ্ঠা চট্টোপাধ্যায় এবং রাধিকা আপ্তে দু’জনেই আন্তর্জাতিক অভিনেত্রী। পরিচালক লীনা যাদবও আন্তর্জাতিক ফিল্ম সার্কিটে এর আগেই প্রশংসিত হয়েছেন ঐশ্বর্য রাই-সঞ্জয় দত্ত অভিনীত তাঁর ‘শব্দ’ ছবির জন্য। বলিউডের ছকবাঁধা পরিচালক কখনওই হতে চাননি লীনা। তাই ‘শব্দ’ বাণিজ্যিকভাবে সফল না হলেও তিনি ছকবাঁধা ছবির জোয়ারে গা ভাসিয়ে দেননি।  
আরও পড়ুন
রাধিকার নগ্নদৃশ্য লিক ইন্টারনেটে
রোলের পরিবর্তে শরীর চেয়েছিল একজন, বললেন সুরভিন চাওলা
এই নতুন ছবিটিও বক্স অফিসে কতটা সফল হবে সেই নিয়ে সন্দেহ রয়েছে কারণ ভারতীয় দর্শকদের সিংহভাগ সিনেমায় বাস্তবের চিত্রায়ন পছন্দ করেন না। তার উপর এই ছবিটি নারীকেন্দ্রিক। এখনও ভারতীয় দর্শকদের একটি বড় অংশ ‘সেক্সিস্ট’ চিন্তাভাবনার দ্বারা প্রভাবিত। তাই মাধুরী দীক্ষিত-জুহি চাওলার মতো গ্ল্যামারাস অভিনেত্রীও ‘গুলাব গ্যাং’-কে ব্যবসায়িক সাফল্য দিতে পারেননি। সেদিক থেকে এই ছবিটির বক্স অফিস-সাফল্য তেমন না-হওয়ার সম্ভাবনা রয়েছে। তবে একটি কারণে কিছু শ্রেণির দর্শক ‘পার্চড’ দেখতে যাবেন। এই ছবিতে বেশ কিছু দৃশ্যে পোশাক খুলেছেন অভিনেত্রীরা। ছবির একটি ‘স্টিমি’ সিকোয়ন্স আগেই লিক হয়েছে ইন্টারনেটে। 

শুধুমাত্র এই ধরনের সিকোয়েন্স দেখতে যাঁরা সিনেমা হলে যান, তাঁরা যেমন দর্শক হিসেবে ঘৃণ্য তেমনই ছবিতে অন্তরঙ্গ কোনও দৃশ্য থাকা মানেই সেটি খারাপ ছবি— এই ধারণাও নিন্দনীয়। সবটাই নির্ভর করছে পরিচালক কীভাবে বিষয়টি উপস্থাপিত করছেন এবং চিত্রনাট্য অনুযায়ী এই ধরনের সিকোয়েন্স কতটা গুরুত্বপূর্ণ, তার উপরে। সেই বিচার করতে এখনও কিছুদিন দেরি। আগামী ২৩ সেপ্টেম্বর মুক্তি পেতে চলেছে এই ছবি। তার আগে দেখে নিন সদ্য প্রকাশিত ট্রেলার নীচের লিংকে ক্লিক করে—